ZUMEATARRA: BERMEOKO TRIATLOIA\nEuskal zirkuituko lehenengo proba ospatu da larunbat honetan Bermeon, sprint distantzian jokatu da eta distantzia honetako Euskadiko txapela zegoen jokoan. Bertan taldekide ugari, Aitor, Javi Parra, Mikel Arregi, Agustín, Mikel Kamatxo, Ander Septien eta aurten talde berriarekin korritzen ari den Javier Miguel.\nDenentzako lehendabiziko triatloia zen, batzuentzat urteko, beste batzuentzat bizitzakoa eta jendea gogotsu ikusten zen. Beti bezala korrika eta presaka dortsala hartu eta zuzenean boxesetara, urduri jartzeko denborarik gabe neoprenoak jantzi eta uretara. Irteera 10 minutu aurreratu zuten eta ez zegoen denbora galtzerik eta eskerrak, ura ez baitzegoen itxaroten egoteko moduan.\nKonturatzerako igeri, alde batetik atzerago joateko esaten ari ziren bitartean beste aldetik irteera eman zuten eta akabo bakea, topera... Konturatzerako kanpoan, bizikleta hartu eta Gernikara joan etorria bidean zeuden errepetso guztietan dena emanez, eta Bukatzeko Bermeoko portuan barrena azkeneko 5km-ak korrika.\nOrokorrean jendea oso gustura. Javier Miguel-ek ezin izan zuen lehenengo taldearekin bat egin bizikletan baino korrikako oso partzial onarekin eguna borobildu zuen, buruan bueltaka dituen helburuetarako puntuan dagoela erakutsiz eta korrika egitea eragozten zion lesioa ahaztuaz. Aitor ere oso gustura, neguan bizikletan egin dituen kilometroak hor daudela erakutsiaz, hau izan baitzen bere partzialik oberena. Mikel Arregik hau zuen bere lehen triatloia eta neoprenoa kentzen ikasten duenean arerio gogorra izango dela erakutsi zuen, jajaja. Igerian eta korrika oso ondo moldatzen dela erakutsiaz. Javi Parra, Agustín eta Mikel Kamatxok ere beren helburua betetzea lortu zuten eta karrare txukun bat burutuz gurutzatu zuten helmuga lerroa. kontutan edukitzekoa Javik eta Mikelek lehenengo triatloia zutela\nSupporterrak ere mordo bat, txaloka eta argazkiak ateratzen. Honek jada benetako talde serio baten itxura du mutilak, segií horrela!\nEta bukatzeko Bermeoko portuko taberna batean trago bat denak batera eguneko batilitak elkarri kontatzeko. Zer izango lirateke egun hauek horrelako momenturik gabe.\nHauxe momentuz, hurrengo asteburuan Debara!!\nSegi Horrela ekipo, festa hasi da!!!!!!!!!!!!\nAitor, todo un experto\nPublicado por zumeatarra en 19:44


» Blog Archive » Web salmenta\nGure hitza jango dugu.\nGaur ginen web salmenta abian jartzekoak baina Azoka egun hauek oso mugituak izan dira. Gure biltegia behar bezala izan, stocka antolatu eta posta bidezko salmentari zein banaketari ekiteko egun pare bat hartuko ditugu. Astea amaitu aurretik prest izatea espero dugu.\nGauzok ulertuko dituzuelakoan,\nEskerrik asko Azokatik pasa zareten guztioi nola hona etorri zaretenoi.\nDecember 20th, 2018 at %H:%M 11Thu, 20 Dec 2018 23:59:34 +000034.\nkausalidadea kasualidadearen balantzak ezin dik eutsi.\ngaur arratsean topatu haut kafe irun-en ….\nhemen nabil teknologia berri hauetan ausartzen, esan dizut aurreraegi heldu garela gauza errazenei bizkarra emanez, erraxa zena zailduz.\nZirraragarriagoa huan betiko karta batez, seilua mihiaz erantsi ta nonbaitera bidaltzea erantzunaren zain.\nttikitan olentzerok erantzuten zigun bezala.\nAmetsa errealitate bihurtze huan, ilusioak botere hori zekak… dena egi bihurtzen dik….\nhi izan haiz aurten nere olentzero, sorpresa ederra hartu diat ezer bilatu gabe, eta horrek bat benetan asetzen dik.\nbaino turroi onenak bezala gozoena azkenburukoak ekartzen dik, gustoz eskatu diat bidehutseko kartan labetik aterraberri den soufflea,\nkostatu zaidak asmatzen… orain etxera helduko den itxaropen horrek gabonetako ttikitako opariak oroituaraziko zizkidak….\nezin izan diat zuzeneko merchandisiñera itxaron…\nhitz egin diagu zaila dela denbora menperatu eta nahi dugunerako gure esklabu itea, berak biluzten ta jazten gaitu gustoko duen bezala….. ni ere denbora ezaren hatzapar zorrotzek harrapatu naute eta zuzeneko baterako etzekiat denborarik izango dudan…. badakik familia….\nberaz kontzertu osteko boltsa, kamixeta eta cd-a gabe geratzeko beldurrak ……. ( hik badakik kontzertuan bertan erosten den horrek zenbat entzunaldi ematen dituen hurrengo egunetan…eta erositako kamixetak…probatuko gabeko horrek… zenbat izerdik “goxatzen” diken ….) eraman nau interneteko mundu hontatik zuen berriena etxeratzea eskatzera.\nez dakit oroituko zaren zenek idazten dizun guzti hau….. zuen zain geratuko nauk tolosalde hontan ameslari anonimo bat bezala….\nerromantizismoak ere oraindik sareetatik gaindi jarrai dezan….\nmaite diat egiten duzuena….\nbeste kausalidade baten zain jarraituko diat….\nemozionatuta nago ….\nederra izan duk…..\nbesarkada handi bat eta zorterik onena opa dizut erronka berri hauetan….\nsuposatzen dudalako hi beste “erromantiko” bat haizela.\nSep 28: Lisabö + Anari - MADRID\nOct 2: Thalia Zedek & Anari (banda) - BILBAO\nOct 3: Thalia Zedek & Anari (banda) - GASTEIZ\nOct 4: Lisabö + The Psychotic Monks - BIARRITZ\nOct 4: Thalia Zedek & Anari (banda) - AZKOITIA


Urdazubiko XII. Burniaren Eguna arrakastatsua suertatu da - Xareta - Erran.eus\nUrdazubiko XII. Burniaren Eguna arrakastatsua suertatu da\nTtipi-Ttapa 2019-08-12 12:43\nBizkaiko burdina monastegira ekartzen zuteneko antzezpena egin zuten berriz ere\nUrdazubiko Burdinaren Eguna giro bikainean ospatu zuten agorrilaren 10ean. Hamabigarren edizio honek gaiarekin lotutako jarduera egitarau zabala izan zuen. Bertzeak bertze, burdin minerala idi-gurdietan garraiatzen zeneko ibilbidea antzeztu zen. Axular baserritik Urdazubira, idiek tiratutako gurdi batean zetorren burdin mineralaren segizioa plazara ailegatu eta han itxi zuten tratua Bizkaiko benakeroek eta Salbatore monastegiko abadeak, duela mende batzuk egiten zuten moduan. Argazkiak: Fernando Anbustegi\nOspakizunean izan ziren agintarien artean, Zelaieneko Javier Larraldek egin zuen monastegiko abadearen antzezpena. Olagizonak, berriz, Mattin Villares eta Joxe Mihura izan ziren; Jose Antonio Agirre, Jose Luis Gomez, Juan Luis Sarratea, Chistian Fonnote eta Mikel Beola mojeak. Azkenean, urrezko 12 txanponen eta moje bakoitzaren 150 otoitzen truke erosi zuten burdin harria. Jesus Mediavillak Bizkaiko Aurreskua dantzatu zuen.\nBrun anaien arotz lanak ikusteko aukera ere izan zen plazan. Zikiro-jatean 300 bat lagun bildu ziren, tartean Pobeñako 50, eta giro ederrean bukatu zuten eguna, Bankako Menditarrak taldearekin eta mariatxiekin kantari.


Juan Kruz Lakasta: "Bizkarra emanda bizi zirenak orain pankarta berberari helduta ikusten ahal dituzu" • ZUZEU\nJuan Kruz Lakasta: “Bizkarra emanda bizi zirenak orain pankarta berberari helduta ikusten ahal dituzu”\nAjearekin heldu da elkarrizketara, aitortu du Juan Kruz Lakasta berak. Balizko zentsura mozioaren zurrunbiloaren nekea, ez besterik. Euskalerria Irratiko estudioetan egin dio harrera ZuZeuri, Iruñerria luze eta zabal ikusten den hamairugarren solairutik. Goizero irrati uhinetan zabaltzen dituzte Lakasta eta lankideek Iruñea euskaldunaren ahotsak. Meritu bikoitza haiena, aurrean duten nafar gobernuak kosta ala kosta nahi baititu isilik. Baina, burugogor, lanean diraute, lizentziarik gabe ere, Nafarroako gobernuak euskaldunek sortzen dien azkura agerian utziz. Pil-pilean da gaurkotasuna Nafarroan, ustelkeria kasu bat gehitu baita zerrendan: Goikoetxea auzia. Bazirudien PSNk zentsura mozioa aurrera aterako zuela, mehatxua mahaia gainean jarri zuenez gero, baina 2007ko ‘agostazo’a errepikatu da: nahiago baita Nafarroa ustela Nafarroa euskalduna baino. Alta, instituzioetan ez da mundua ez hasi ez bukatzen. Hartara, Nafarroako gizartea aldaketa garaian dela sumatu da. Lehenbiziko lerrotik bizi ditu gertaerak Juan Kruz Lakastak, eta harengana goaz erantzun bila.\nZer aldatu da 2011tik hona Nafarroan?\nGauza asko aldatzen ari dira, plano ezberdinetan. Erakundeetan bistan da aldaketarik ez dela gertatu. Nafarroako gizartean, aldiz, gauza asko aldatzen ari dira: sakonekoak eta atzerabiderik gabekoak. Azken boladan modan dago hegemonia kulturala kontzeptua, Gramscirena. Labur azalduta: gizarte ustez demokratiko eta anitz batean talde sozial batek bere balore propioak inposatzen ditu guztion onerako bailiran, baina mesede soilik talde horri egiten dio. Hori Nafarroan azken 30 urteetan gertatu da. Eskuin politiko ekonomiko eta mediatikoak nafarrei zer pentsatu, sentitu eta egin inposatu eta sinestarazi die. Hori erortzen ari da.\nUPNren kudeatzaile onaren mitoa hamaika zatitan apurtu da. Bere garaian Alvaro Mirandak ederki laburbildu zuen mito hori. Behin esan zuen Espainiako basamortu ekonomikoan Nafarroa oasia zela. Hori sinistera iritsi dira UPNko buruak, eta jendearengan errotu den ideia izan da. Nafarroako Kutxaz eta osasun sistema publikoaz harro zegoen jendea. Hori amaitu da, gertatutakoa ikusi besterik ez dago.\nAgenda mediatikoa eta politikoa Diario de Navarrak markatu du azken 80 urteotan. Altxamendutik hasita. Gaitasun hori galdu dute. Beste komunikabide batzuen ahaleginari esker, adibidez Diario de Noticias eta herri mugimenduko zenbait talderi esker, Kontuz, esaterako. Diario de Navarra atzetik dabil, gaiak beste batzuk jartzen dituzte. Lehenago Diario de Navarrak bazuen gaitasuna zertaz hitz egin eta zertaz ez erabakitzen zuena.\nETAren desagerpena mamu identitatioarekin lotuta ere aldaketaren faktorea da. Urtetan vasco-en mehatxuak oso ondo funtzionatu du. UPNren jaiotza dekalogoa abertzaletasunaren aurkakoa da erabat. Eraiki duten nafar nortasun hori abertzaletasunarekin konfrontazioan sortu dute, eta higatzen ari da. Obsesio identitarioek itsututa CAN zakurraren ipurdiko kutxekin elkartzea erabaki zuten, gainontzeko euskal kutxekin ez batzeko. Hori jendeak ikusi du. Nahiago izan dutela CAN galbidera eraman euskaldunekin elkartzea baino.\nAlimaleko krisi edo tokomotxoak bizi gaitu eta horrek alde krudel eta latza du, baina baita alde ona ere, elkartasuna piztea. Neoliberalismoa pairatu dugu jendea berekoikeriarantz mugituz eta egoera latz honetan elkartasuna berpiztu da. Kalera atera da jendea eta, ETAren desagerpena tarteko, harreman berriak sortu dira. Lehen bizkarra emanda bizi zirenak orain eskutik helduta ikusten ahal dituzu edo pankarta berberari helduta karriketan. Ez dakit hori noiz helduko den alderdi eta sindikatuetara, baina kalean gehiengo sozial berria sortzen ari da.\n“PSN aldaketarako giltza\nden bitartean oso zaila\nizanen da gobernu\nGobernu aldaketa noizko?\nPSNrik gabeko gobernu berria?\nBilduk, Geroa Baik eta Ezkerrak gehiengo osoa behar lukete. Soziologikoki ez dut uste horretarako ematen duenik. Hori horrela, gobernu aldaketa Nafarroan nahikoa zaila begitantzen zait. Pena ematen dit horren ezkor azaltzea, ezkortasuna ez omen delako batere iraultzailea. Erakundeei doakionez ez naiz hain baikorra baina aldaketa sozialei dagokienez bai.\nEAEren independentzia ala lauren autonomia bateratua?\nIduri luke guztiaren inguruan eduki behar dugula iritzi finko bat, eta ez dago zertan. Oso eztabaida interesgarria iruditzen zait, eta zabaldu beharrekoa, jakinagatik ere nafar bezala gibelean gelditzen ahal garela. Zenbaitetan jakin behar da modu pragmatikoan jokatzen.\nginenok ezustekoak hartu ditugu”\nZenbateko garrantzia ematen diozu historiari?\nerrespetatzen ikasi behar genuke”\nZein da zure Nafarroa amestua?\nZertan da Euskalerria Irratiaren egoera, lizentziak eta?\nOso garrantzitsua da garaipenak identifikatzea eta ospatzea. Espainiako Auzitegi Gorenak gure alde egitea garaipena izan zen. Arrazoia dugula erakusten du. Nafarroako gobernuari muturrean eman diogu, askotan guri eman diguten bezala. Noizean behin erantzuteko beta izaten dugu eta hori plazer handia da. Europan ere lortu ditugu garaipenak. Zur eta lur gelditzen dira hemen gertatzen dena aditzean.\nGaldera bada noiz emanen diguten lizentzia irudipena daukat UPN gobernuan dagoen bitartean ez digutelako emango. Aspaldi hartu zuten erabaki estrategikoa, Iruñerrian euskarazko ikus-entzunezkoei bidea ixteko. Hala, Euskalerria irratiak duen garrantzia baino gehiago hartu du. Garrantzitsua da sakabanatuta bizi diren euskal komunitateentzako kideentzat, baina ikur ere bihurtu da: UPNren hizkuntz politika xenofoboaren ikur. Desiratzen daude euskaldunoi hatza begian sartzeko. Ez dute amore emanen, gero eta zirrikitu txikiagoak izan arren. Dagoeneko hirutan salatu dute epaileek 1998ko lizentzia banaketa legez kanpokoa izan zela.\nelkarrizketa, Euskalerria, irratia, juan kruz lakasta, lakasta, nafarroa, ZuzeuTB\nEntzungor eta soraio Xabier Kintana\n9 pentsamendu “Juan Kruz Lakasta: “Bizkarra emanda bizi zirenak orain pankarta berberari helduta ikusten ahal dituzu””-ri buruz\naritz 2014-03-04 16:23\nErrespetagarria al da ikur inperial bat? Eman dezagun Euskal Estatuan bizi garela, zer kalte egiten digute bandera frantziarrak eta espainiarrak? Hor bandera horiek ez dira ikur inperialak, beraz kalterik ez. Baina ez gara Euskal Estatuan bizi… orduan?\nJoxe 2014-03-04 16:52\nEspainiar estatuaren sinbolo konstituzionalak horixe sinbolizatzen baitu: Euskal Herriaren ukazioa. Espainiar identitatea errespetatzen dut, baita Euskal Herrian bizi direnena ere. Baina euren estatua eta estatu horren sinboloak ez ditut errespetatzen, estatu horrek gu ez gaituelako errespetatzen, ezta gure sinboloak ere.\nBerdin gertatzen da kirol selekzioekin: espainiar kirol federazioek egiten dute indar gehien, euskal federazioek nazioarteko txapelketetan joka ez dezaten. Nola errespetatuko ditut nik selekzio horiek? Nola errespetatuko ditut kamiseta horiek?\nGure zapalkuntzaren sinbolo dira!!!\nNagore 2014-03-04 23:48\nBihartik beretik hasita Euskal Herria Irratiko bazkide naizen honek bazkide izateari utziko diot, eta nahi nuke nik bezala beste askok ere bazkide izateari uztea, Gera daitezela Geroa Baiko erdaldun horiekin, euskara ikasteko inolako ahaleginik egiten ez duten horiekin. Entzule fidelak izanen dituzte.\nBerdabio 2014-03-05 11:06\nNagore: Ia ziur nago ez zarela Euskalerria Irratiko ez bazkide ezta entzulea ere. Bestela jakingo zenuke gauza bat direla Lakastaren iritzi pertsonalak (elkarrizketa honetan jorratu dituenak) eta beste bat esatari moduan egiten duena: bere ibilbidea inpekablea izan da eta eredugarri izan beharko luke hainbeste “ayatola” mediatikorentzat. Euskal Intereconomia bat nahi baduzu beste leku batean bilatu beharko duzu.\nBenetan bazkidea baldin bazara (eta zalantza handiak ditut), izateari uzteko eskubidea daukazu, baina mesedez, UPNren boikot nazkagarria nahikoa da Euskalerria Irratirentzat, etzazu areagotu agoantatu behar duten kaka piloa.\nZuZeu 2014-03-05 07:49\nNagore: Lekuz kanpo dago zure dei hori. Ez dugu horrelako kanpainarik ametituko ZuZeun. Justu kontrakoa. Euskalerria irratiaren aldeko ekintzak babestu eta sustatuko ditugu. Horrelako boikot kanpainetarako jai duzu gurean.\naritz 2014-03-05 09:16\nNFEan kontzientzia aldaketa behar da. Gaur egun, NFEko klima intelektualaz hitz egin dezakegu: Eduardo Gil, Patziku Perurena, Xabier Zabaltza, Aingeru Epaltza, Santi Leoné, Juan Kruz Lakasta, Hedoi Etxarte… Katakrak… EAEaren morrontzatik atera dira. Ahots propioa dute.\nSugar 2014-03-05 10:12\nEspainiaren ikurra errespetatu beharko genukela? Bai beraiek gurea errespetatzen duten bezala? Gure hizkuntza, ekonomia, legeak… errespetatzen dituzten bezala?\nZer errespetatu behar da Espainiako ikur inposatuan? Hau bai ez nula espero. Beno jada denetarik espero dut.\nNagoreri 2014-03-05 14:45\nBai Nagore, “utzi” Euskalerria irrati “txepeleko” bazkidetza, eta egin zaite edozein irrati autentiko-erdalduneko bazkide. Ideiarik ez duzu, guapa, Euskalerria irratiak Nafarroan egiten digun ekarpenaz.\nMikel 2014-03-05 21:42\nIruñean eta Nafarroan euskaldunok ditugun ahotsetatik, interesgarrienetako bat, beharrezkoenetako bat…\nAmazon Prime Video "euskaraz"\nEstreinaldiak: Urtarrilak 14\nJoanes Urtubia lapurtarra eta Albaniaren konkista\nErrepideetako gatza: nola uztartu segurtasuna eta ingurumena?\nTxillardegi gogoratu dugu 10. urteurrenean


2017ko IPARRAGIRRE SARIAK ERABAKITA - Albisteak - Zumarraga\nLiteraturako autore berriei ahotsa ematearren Urretxu eta Zumarragako Udalek sortutako Iparragirre Sarien epaimahaiek aurtengo edizioko obra irabazleak aukeratu dituzte. 1997az geroztik Iparragirre bardoaren izena daramaten sariok bertsopaperen eta euskarazko zein gaztelaniazko poesia eta narratibaren euskarri agertu dira, lanak sustatzeko bidea izateaz gainera. Sarituek jasotzen dituzten diruzko sari eta diplometatik aparte, udal biek obren edizioa lantzen dute, hasieratik beretik Bermingham argitaletxearen bitartez.\nBertsopaperen atalean Ekaitz Goikoetxea Asurabarrenak (Beasain), “Ez beti da ez!” lanarekin, eta Karmele Mitxelena Etxebestek (Oiartzun), “Bizitza zor” lanarekin, lehen saria jaso dute, ex aequo; 16 urtetik beherakoentzako saria eman gabe geratu da. Modalitate honetako epaimahaian Zumarraga–Urretxu Bertso Eskolako kideak izan dira, Gorka Azkaratek koordinatuta.\nMirian Luki Albisuak, “Erreka” obrarekin, euskarazko poesia saria eskuratu du, eta Mikel Fernández Callejok narratiba atalekoa eraman du, “Jangoikoa ez da nahikoa” kontakizunarekin. Idazle hauek biak Urretxukoak dira. Obrek 500 €, diploma eta obraren edizioa izaten dituzte sari. Poesia atalean bederatzi lan aurkeztu dira, eta hamaika narratiban. Modalitate honetako epaimahaiko kideak Irati Goikoetxea eta Nerea Beldarrain izan dira.\nSimón Delgado Gorrínek (Madril), “Viento seco” poema-bildumarekin, eta Silvia D´Aquila Martín (Irun), “El país que inventaste” kontakizunarekin, gaztelaniazko sariak eraman dituzte. Gaztelaniazko lanei dagokienez, 46 obra aurkeztu dira poesia atalean, eta 128ko narratiban. Gaztelaniazko sariak, Elena Román, Patxi Andión –aurtengo edizioan sartu da epaimahaian– eta Félix Marañak osatu epaimahaiak emanak, aipatutako beste modalitateetakoen berdinak dira.\nIparragirre Sarietako sari banaketa laster izango da, obra sarituak jasotzen dituzten liburuak aurkeztuko diren literatur ekitaldi batean.


2020ko ekitaldirako Nafarroako Aurrekontu Orokorrei buruzko Foru Legea | Parlamento de Navarra\n2020ko ekitaldirako Nafarroako Aurrekontu Orokorrei buruzko Foru Legea\nNafarroako Parlamentuak gaur onetsi du, PSN, Geroa Bai eta Podemos-Ahal Duguren aldeko botoekin eta EH Bildu eta I-Eren abstentzioekin 2020ko ekitaldirako Nafarroako Aurrekontu Orokorrei buruzko Foru Legea. 4.573.798.028 euroko kredituak bildu dira, horietatik 4.256.568.023 gastu ez-finantzarioari dagozkio eta 317.230.005 gastu finantzariori. Navarra Sumak aurkako botoa eman du.\nLegearen 1. artikuluan jasorik dagoenez, 2020ko ekitaldirako Nafarroako Aurrekontu Orokorrek, zeinetan 4.573.798.028 euroko kredituak bildu diren, atal hauek dituzte: Parlamentuaren, Kontuen Ganberaren eta Arartekoaren aurrekontuak; Foru Komunitateko Administrazioaren eta haren erakunde autonomoen aurrekontua; Nafarroako Kontseiluaren aurrekontua; Foru Komunitateko fundazio publikoen aurrekontuak; eta Foru Komunitateko sozietate publikoen aurrekontuak.\nBigarren artikuluan ageri denez, 4.256.568.023 eurokoa da gastu ez-finantzarioaren muga, 2019koarekin alderatuz % 5,9 gehiago. Nafarroako Ogasun Publikoari buruzko apirilaren 4ko 13/2007 Foru Legearen 34. artikuluan dago araututa muga hori. 2019rako aurrekontuarekin alderatuz, desberdintasuna 240.015.738 eurokoa da.\nAurrekontu-egonkortasunaren arloko helburuak betetze aldera, eta Aurrekontu Egonkortasunari eta Finantza Iraunkortasunari buruzko apirilaren 27ko 2/2012 Lege Organikoaren 30. artikuluan ezarritakoarekin bat, 3.434.611.308 euroko muga ezarri zaio gastu ez-finantzarioari, behin Toki Ogasunen Funtsa deskontatuta.\nEuropar Batasuneko programen aurrekontu-aldaketei dagokienez, Nafarroako Gobernuak, Ekonomia eta Ogasuneko kontseilariak proposaturik, eta Politika Ekonomiko eta Enpresarialaren eta Lanaren zuzendari nagusiak txostena egin ondoren, aurrekontuetan behar diren aldaketak egiteko baimena eman ahal du, EBk kofinantzatutako programa eta proiektuak ekitaldian zehar ahalik eta hobekien betetzeko, Europako Batzordeak hasierako dokumentuan onetsitakoari edo ondoren jarraipen batzordeek edo Batzordeak berak eginiko aldaketei jarraituz. Aurrekontu-aldaketak gastuen egoera-orrietan agertzen diren edozein motatako kredituen bidez finantzatu beharko dira.\nGaur Osoko Bilkuran onetsitako 12 in voce zuzenketak jasotzen ditu legeak, aldez aurretik otsailaren 10 eta 14 bitartean Ekonomia eta Ogasuneko Batzordean eztabaidatu (955 zuzenketa eztabaidatu ziren) eta irizpenean jaso diren 269 zuzenketei gehituz (horiek guztiak, 4 izan ezik, Gobernua babesten duten lau taldeek soilik sinatu dituzte). Onetsitako zuzenketen balioa 22.628.540 eurokoa da.\nOsoko Bilkuran, beraz, Navarra Sumak (554) eta Izquierda-Ezkerrak (16) mantendutako zuzenketak eztabaidatu dituzte, eta 14 in voce, horietatik hiru Navarra Sumak sinatuta.\nTestu artikulatuari aurkeztutako zuzenketak\nPSN, Geroa Bai eta Podemos-Ahal Dugu taldeek eskaturik, beste xedapen bat gehitu zaio Nafarroan Etxebizitza izateko Eskubideari buruzko maiatzaren 10eko 10/2020 Foru Legeari, asmo honekin: “etxebizitzen eskuragarritasuna bermatzen jarraitzea alokairuko babes ofizialeko etxebizitzetan bizi diren familiei, babes araubidea bukatu bazaie”.\nHorretarako, orain arteko betekizun, baldintza eta portzentaje berekin dirulaguntzak mantendu ahal izateko, bi gauza eskatuko dira: “hileko alokairuaren prezioak ez gainditzea PFEZari buruzko Foru Legearen testu bateginak, 4/2008 Legegintzako Foru Dekretuaren bidez onetsiak, 68 quinquies artikuluko C letran aurreikusten duena; eta etxebizitza Tuteran egotea, edo Nafarroako Lurralde Estrategiaren 10. eremuko 10.4 azpieremuan, hau da, Iruñeko Metropolialdean”.\nHala, hiru hilabeteko epea iragan baino lehen Nafarroako Gobernuak neurri osagarriak aurkeztuko ditu “babes epea amaitzearen ondorioz gerta daitezkeen errenta-gorakadak leuntzeko, gehiegizkotzat jotzen badira, familia maizterren diru-sarrera haztatuen maila kontuan harturik”. Zuzenketa horrek aurrera egin du. Hona hemen bozketaren emaitza: PSN, Geroa Bai, Podemos-Ahal Dugu eta I-Ek alde bozkatu dute eta EH Bilduk eta Navarra Sumak abstentzioa.\nPSN, Geroa Bai, EH Bildu eta Podemos-Ahal Dugu taldeen proposamenez, azken xedapen bat gehitu zaio Kontratu Publikoei buruzko apirilaren 13ko 2/2018 Foru Legeari, 110. eta 111. artikuluen arteko kontraesan bat ebazteko, prezioen berrikuspenaren kalkuluan kontuan hartu behar den data dela-eta. Kontraesana argituz, 110. artikuluan ezarritako erreferentzia berretsi da. Beraz, erreferentziatzat hartuko da “kontratuaren adjudikazioaren data, betiere adjudikazioa hiru hilabeteko epean egiten bada eskaintzak aurkezteko epea amaitzen denetik hasita, edo hiru hilabeteko epe hori amaitzen den data, adjudikazioa ondoren egiten bada”. Zuzenketa horrek aurrera egin du. Aho batez onetsi da.\nBerriz ere PSN, Geroa Bai, EH Bildu eta Podemos-Ahal Dugu taldeek eskaturik, 20. artikulua aldatzeko zuzenketa bat onetsi da, Nafarroako Parlamentuarentzat, Kontuen Ganberarentzat, Arartekoarentzat eta Nafarroako Kontseiluarentzat ezarritako aurrekontu-zuzkiduren araubidea Jardunbide Egokien aldeko eta Ustelkeriaren kontrako Bulegoari ere aplikatzeko. Hala, independentzia organiko eta funtzionalik galdu gabe, bulego hori Foru Administrazioaren ekonomia- eta aurrekontu-kudeaketaren mende egonen da, Nafarroako Kontseiluarekin gertatzen den bezala. Beharrizan handiagorik justifikatu ezean, transferentzia arruntak jasoko ditu, hiruhileko aurreratuetan. Zuzenketa horrek aurrera egin du. Hona hemen zuzenketaren emaitza: PSN, Geroa Bai, EH Bildu, Podemos-Ahal Dgu eta I-Ek alde, Navarra Sumak aurka.\nPSN, Geroa Bai, EH Bildu eta Podemos-Ahal Dugu ados jarri dira beste zuzenketa baten bitartez 46 bis artikulua gehitzeko, Diru-sarrerengatik kredituak sortzea izenekoa, helburu honekin: “oposizioetan kobratzen diren tasek kreditua sortu ahal izatea epaimahaiei ordaintzeko, ordainketa atzeratu ez dadin”. Zuzenketa horrek aurrera egin du. Aho batez onetsi da.\nPSN, Geroa Bai, EH Bildu eta Podemos-Ahal Dugu taldeen gehitze-zuzenketa bat ez da izapidetzeko onartu, Navarra Sumak aurka egin diolako; haren iritziz, “berariaz aipatu gabe, aldaketa garrantzitsu bat eraginen luke Osasunari buruzko Foru Legean”. Zuzenketak “Nafarroan osasun laguntzaren barruti bakarra egotea” zuen helburu, “espezialisten eskasiaren ondorioz ospitaleetako plantilletan duten defizita arintze aldera”. Lizarrako eta Tuterako barrutietan osasun laguntzaren beharrizanak ase ahal izateko, “Iruñeko barrutiko profesionalak behin-behinean haietara eramatea” proiektatzen zen. “Beharrizana” egiaztatu behar zen, eta ukitutako profesionalen, zerbitzuen eta zentroen “adostasuna” bildu.\nAldi baterako izendapena “plantillak osatzearekin batera amaituko litzateke, ez luke aldaraziko behin-behineko langilearen jatorrizko izendapena, eta lekualdaketaren ondoriozko gastuak ordainduko lirateke, Foru Komunitatean aplikatzen den araudiari jarraituz”. Aurreikuspen hori indarrean jartzea “dagokion negoziazio-mahai sindikalaren deialdiaren mende” geldituko litzateke; Osasun Departamentuak mahai horretara eraman beharko luke, “hilabeteko epean, antolaketaren, txanden eta ordain ekonomikoen proposamena, betiere profesionalen arteko proportzionaltasunaren eta zuzentasunaren printzipiotik abiatuta”.\nGastu partidei in voce egindako zuzenketak\n- Zuzenketa, Gizarte Segurantza izeneko partidan gastuei 9.000 euro gehitzekoa. Helburua da “nekazaritzako ingeniariaren profil batekin indartzea NBEUF-LGENF laguntzak kontrolatzeko unitatea, Ekonomia eta Ogasun Departamentuan; hori lagungarria izanen da EBk ezarritako eskakizunak betetzeko”. Ekonomia eta Ogasun Departamentuaren Enkargua Tracasa Instrumental sozietateari. NBEUF-LGENF funtsen kontrolak bertatik bertara, ziurtapenerako auditoriaren barnean izeneko partidaren kargura finantzatuko da. PSNk, Geroa Baik, EH Bilduk eta Podemos-Ahal Duguk aurkeztu dute. Aho batez onetsi egin da.\n- Zuzenketa, Langile finkoen ordainsariak izeneko partidan gastuei 28.000 euro gehitzekoa. Helburua da “nekazaritzako ingeniariaren profil batekin indartzea NBEUF-LGENF laguntzak kontrolatzeko unitatea, Ekonomia eta Ogasun Departamentuan; hori lagungarria izanen da EBk ezarritako eskakizunak betetzeko”. Ekonomia eta Ogasun Departamentuaren Enkargua Tracasa Instrumental sozietateari. NBEUF-LGENF funtsen kontrolak bertatik bertara, ziurtapenerako auditoriaren barnean izeneko partidaren kargura finantzatuko da. PSNk, Geroa Baik, EH Bilduk eta Podemos-Ahal Duguk aurkeztu dute. Aho batez onetsi da.\n- Zuzenketa, gastuei 50.000 euro gehitzekoa, Artziko jauregiaren ingurunea egokitzeko jarduketak izeneko partida berrirako. Xedea da “egokitze obrak egitea, laster egitekoak diren zaharberritze lanen aurretik”. Lurralde Antolamenduko, Etxebizitzako, Paisaiako eta Proiektu Estrategikoetako Departamentuaren Artzibarko Udala - Artziko jauregiaren ingurunea egokitzeko jarduketak izeneko partidaren kargura finantzatuko da. Zuzenketa horrek ordeztu egiten du Batzordean onetsitako 32 zenbakiko in voce zuzenketa. PSNk, Geroa Baik, EH Bilduk eta Podemos-Ahal Duguk aurkeztu dute. Aho batez onetsi da.\n- Zuzenketa, gastuei 60.000 euro gehitzekoa, Atarrabiako Lorenzo Goicoa ikastetxe publikoko patioko pistaren inguruan itxitura jartzeko obrak izeneko partida berrirako. Eremu hori hobetu egin nahi da “eskola ordutegian jolastoki gisara erabil dadin eta kirol eskolek kirolgune gisara erabil dezaten, itxitura jarrita, barruti osoa edo zati bat itxi ahal izateko, eguraldiaren arabera”. Lurralde Antolamenduko, Etxebizitzako, Paisaiako eta Proiektu Estrategikoetako Departamentuaren Atarrabiako Kale Nagusian hondakin-edukiontziak lurperatzeko obrak partidaren kargura finantzatuko da. Zuzenketa horrek ordeztu egiten du Batzordean onetsitako 143 zenbakiko in voce zuzenketa. PSNk, Geroa Baik, EH Bilduk eta Podemos-Ahal Duguk aurkeztu dute. Aho batez onetsi da.\nForu Lege Proiektua (3. NPAO, 2020-01-14koa)\nZuzenketak (8. NPAO, 2020-01-23koa)\nZuzenketak (17. NPAO, 2020-02-05ekoa)\nIrizpena (25. NPAO, 2020-02-05ekoa)


Neurriak arintzeko egutegia aurkeztu du Frantziako Gobernuak | Gizartea | Berria\n12 eta 17 urte bitartekoak hasiko dira indartze dosia hartzen. GUILLAUME FAUVEAU Tamaina handiagoan ikusi\nOihana Teyseyre Koskarat - Gotzon Hermosilla -\nFrantziako lehen ministro Jean Castexek iragarri du COVID-19aren izurriari aurre egiteko neurriak arinduko dituztela, eta horretarako egutegia ere aurkeztu du. Aldaketa gehienak otsailean sartuko dira indarrean.\nOtsailaren 2tik goiti ez da derrigorrezkoa izanen maskara aire zabalean eramatea. Telelanaren neurria ere arinduko dute: ez da derrigorrezkoa izanen, baina bai «gomendagarria». Kultur eta kirol ekitaldietan, berriz, ez da murrizketarik izanen, ikusleak eserita egonez gero.\nHalaber, otsailaren 16tik goiti, dantzalekuak berriz irekiko dituzte, eta ostatuetan zutik kontsumitu ahalko da.\nOraingoz, eskoletako protokoloari eutsiko diote, baina Castexek iragarri du otsailaren amaieran, oporretatik itzuli ondoren, protokolo hori aldatzea aztertuko dutela.\nCastexek erran duenez, txertatze agiria astelehenean sartuko da indarrean. Edonola ere, neurri hori Frantziako Konstituzio Kontseiluak ebazten duenaren beha dago. Izan ere, Konstituzio Kontseiluak gaur ematekoa du txertatze ziurtagiriaren legeari buruzko erabakia. Frantziako Parlamentuak legea onartu zuen, baina diputatu eta senatari batzuek helegitea aurkeztu zuten.\nCastexek iragarri du prest daudela txertatze ziurtagiria ezartzeari uzteko, baldin eta kutsatzeen eta ospitaleratutako erien kopuruak murrizten badira. Bestalde, 12 eta 17 urte bitartekoek astelehenetik goiti izanen dute txertoaren indartze dosia hartzeko aukera.\n«Pandemiaren bilakaera itxaropentsua da», adierazi du Castexek; «halarik ere, ezin ditugu ahantzi gure osasun sisteman dauden tentsioak».\nAzaldu duenez, omikron aldaeraren eragina ez da delta aldaerarena bezain larria, eta horrek eraman du Frantziako Gobernua neurriak laxatzera, baina ohartarazi du ez dela «gripe arrunta».\nOihana Teyseyre Koskarat - Gotzon Hermosilla


Errekaldeko Umorezko Antzerki Erakustaldiaren ikuskizunak ostiralean hasiko dira - Deia\nErrekaldeko Umorezko Antzerki Erakustaldiaren ikuskizunak ostiralean hasiko dira\n05.02.2020 | 11:48\nBilboko Udalak bultzatutako egitaraua Fanny Giraud artista frantsesaren "Juntos" lanarekin abiatuko da\nBILBO. Bilboko Udalak Errekaldeko Umorezko Antzerki Erakustaldiaren VIII. edizioa inauguratuko du ostiral honetan, otsailaren 7an. Erakustaldia lau ostiral jarraitan egingo da, 7. barrutiko udaltegian.\nErakustaldiak ikus-entzule helduei eskainitako umorezko lau proposamen eszeniko jasotzen ditu, arratsaldeko 19:30ean hasita. Sarrera librea izango da, baina sartzeko gonbidapena jaso beharko da ikuskizuna hasi baino ordubete lehenagotik, udaltegian bertan, pertsona bakoitzeko bi, gehienez ere.\nAntzerki programazioa ostiral honetan irekiko da, Fanny Giraud pailazo frantsesaren "Juntos" ikuskizunarekin, zorionaren bilaketari, jaiari, hutsuneari, bakardadeari eta besteekiko harremanari buruzko ikuskizuna. Protagonista Sofia da. Fanny Giraud antzezle eta prestatzailea pailazoaren artearen zale amorratua da, eta hamar urte baino gehiago daramatza arlo horretan lanean.\nOtsailaren 14rako aurreikusita dagoen bigarren antzerki saioa Jimena Cavalletti konpainia hispaniar-argentinarraren eskutik etorriko da, eta "Mecha Show You" ikuskizun komiko-musikala eskainiko du. Erabateko umoretik eta goi mailako lelokerietatik, ikuskizunak arrakastari eta porrotari, gure bizitzetan etengabeko kanpoko onarpenak duen pisuari, buruz egiten du berba. Arrakastaren inguruan egotea, beste batzuekin konpartitzeko dugun aukera bakarra balitz bezala, eta frustazioak kanpora, ez daitezela ikusi, off-ean. Hainbeste presioren ondorioz, azkenean, sua piztu eta lehertu egiten da.\nHurrengo hitzorduan, otsailaren 21ean, tokiko eszenan oso ezagunak diren bi konpainia helduko dira Errekaldeko eszenatokira, Kamikaz Kolektiboa eta Ttak Teatroak eta Pez Limbo euskarazko bi ikuskizunekin. Lehenengoek "Agur eta dolore" eskainiko dute, Pabellón 6k formatu txikiko antzezlanei ematen dien 2019ko "Kriseilu Saria" irabazi zuen pieza laburra. Bi emakume erakusten ditu, sorkuntzaren aurrean, euren beldurrekin, eta aurrera egiteko beldur eta zalantza existentzial horiei aurre egiteko moduari buruzko gogoeta proposatzen du. Pez Limbok, bere aldetik umore garratzeko "Homo Amabilis" ikuskizuna aurkeztuko du.\nUmorezko Antzerki Erakustaldia otsailaren 28an amaituko da, Andaluziako Las Mamarrachas konpainiaren "Reflexiones de mujeres al borde del abismo" ikuskizunarekin. Eguneroko bizimodua, pipak eta auzoko zurrumurruak atsegin dituzten bi emakume adiskide eszentrikok euren etxeetako atean hitz egiten, eztabaidatzen eta hausnartzen dute, egungo gizartean emakume gisa betetzen duten lekuari buruz. Pixkanaka, euren bizitzen bidea aldatzeko gaitasuna dutela ikusiko dute, eta euren eskuetan dagoen guztia egingo dute hori lortzeko. Bakardadeari, jazarpenari, nortasunari, sexualitateari, maitasunari eta maitasun ezari buruz egingo dute berba.\nErrekaldeko Umorezko Antzerki Erakustaldia


'Antzuola eitten' egitasmoko bigarren fasean 118 lagunek hartu dute parte | El Diario Vasco\nAlto-deba'Antzuola eitten' egitasmoko bigarren fasean 118 lagunek hartu dute parte\n'Antzuola eitten' egitasmoko bigarren fasean 118 lagunek hartu dute parte\nTorresoroako areto nagusian egindako batzarraren irudia. / ANTZUOLA EITTEN\nTalde eragilea apirilaren 11n bilduko da berriz eta beste bi batzar ireki antolatuko dira datozen bi hilabeteetan\nJOSEBA LEZETA ANTZUOLA. Viernes, 30 marzo 2018, 10:21\nHerriko hurrengo plan estrategikoa, 2018tik 2030era bitartekoa, osatzeko bigarren fasean 118 antzuolarrek hartu dute parte. Egitasmoaren gidari den Aztiker enpresak zehaztu du «56 emakume eta 62 gizon» izan direla. «Gainera, esan daiteke aniztasuna egon dela parte-hartzaileen artean, genero eta adin tarteei dagokionez».\nHiru puntu landu direla azpimarratu du Aztikerrek: «Hasteko, 2030 urteko Antzuola irudikatzeko saiakera egin da, itxaropenak neurtu eta norabideak argitzeko baliatuz. Ondoren, gaur egungo egoeraren azterketa gauzatu da herritarren per-tzepzioan oinarrituta, Antzuolak dituen indargune eta ahulguneak identifikatuz».\nOrain arte aurreratutakoa ontzat jo dute arduradunek: «Hainbat gai behin eta berriz errepikatu dira: kirol azpiegitura, herritarren parte-hartzea, industria... Beste zenbait datu ere baieztatu dituzte: herritarren zahartzea, biztanle kopuruaren jaitsiera, genero desberdintasunak...».\nHori guztia lapikoan sartu ondoren, Aztikerrek hirugarren faserako proposamena jarriko du mahai gainean apirilaren 11an talde eragileak egingo duen bileran. Erabakitako ildo estrategikoan sakontzeko erabiliko dira hurrengo bi batzar irekiak. Apirila eta maiatzean burutuko dira bata zein bestea.\nGarapen bidean dauden herriendako diru-laguntza deialdia zabalik El estandarte del 'dragón' de los romanos


Irekia Eusko Jaurlaritza - Gobierno Vasco :: Beatriz Artolazabal: “langabeziak behera egin du jarduera-sektore eta adin-talde guztietan, gizonen eta emakumeen artean eta hiru lurraldeetan”\nBeatriz Artolazabal: “langabeziak behera egin …\nArtolazabal Sailburua, Legebiltzarra Iturria: Irekia\nLanbideren bulegoetan erregistratutako langabe kopuruak behera egin du: azaroan 1.764 langabe gutxiago zeuden\nErregistratutako langabezia-tasa % 12,2koa da\n“Langabe kopuru hori 2009. urte amaieran zegoenaren antzekoa da”, gogorarazi du Enpleguko eta Gizarte Politiketako sailburuak\nKontratu mugagabeen kopuru metatua % 12,85 hazi da urteko lehen hamaika hiletan\nEuskadik 128.293 langabe ditu Lanbiden erregistratuta azaroa amaitu denean. Beraz, erregistratutako langabezia-tasa % 12,2koa da. Zehazki, Lanbideren bulegoetan erregistratutako langabe kopuruak behera egin du: azaroan 1.764 langabe gutxiago zeuden (–% 1,36) eta azken hamabi hilabeteetan, bestalde, 9.408 langabe gutxiago (–% 6,83).\n“Langabeziak behera egin du jarduera-sektore guztietan, adin-talde guztietan, gizonen eta emakumeen artean eta hiru lurraldeetan. Baita iraupen laburreko langabeen eta luzaroko langabeen artean ere”, azpimarratu du Enpleguko eta Gizarte Politiketako sailburu Beatriz Artolazabalek.\n“Langabe kopuru hori 2009. urte amaieran zegoenaren antzekoa da”, gogorarazi du Artolazabalek. “2009ko azaroan 127.454 langabe zeuden erregistratuta eta urte horretako abenduan 128.201. Krisialdiaren aurretik, oparoaldiko urteetan, azaroa ez zen enplegurako hil ona, baina 2013. urteaz geroztik, urte amaieran behera egin ohi du langabe kopuruak eta aurten, 2017. urtean, joera hori mantendu egin da”.\nAzken hil honetan behera egin dute iraupen laburreko langabeziak (–1.044) eta luzaroko langabeziak (–719). Urteko erreferentzian, alabaina, beherakada handiagoa nabaritu da luzaroko langabeen kolektiboan (% 7,82 jaitsi da), iraupen laburreko langabeen artean erregistratu den % 5,68ko jaitsierarekin alderatzen badugu. “Susperraldi ekonomikoa ere aukerak ematen ari zaie langabe kronifikatuenei”, Artolazabal sailburuak ohartarazi duen moduan.\nAzaroan langabeziak behera egin du sektore guztietan, baita lan-esperientziarik ez dutenen artean ere. Azken hilean lotutako langabeziak izan duen jaitsieragatik gehien nabarmentzen den jarduera txikizkako merkataritza izan da, 292 langabe gutxiago izan ditu-eta. Langabeziaren jaitsiera adierazgarriak izan dituzten beste jarduera batzuk honako hauek izan dira: hezkuntza (–197), eraikuntza espezializatuko jarduerak (–188), nekazaritza (–70) eta metalurgia (–70).\nGizon eta emakumeen artean langabezia oso antzera jaitsi da azaroan. Ehunekoei dagokienez, emakumeen artean % 1,35 jaitsi da eta gizonen artean % 1,36. Artolazabal sailburuak adierazi duenez, “urte osoan langabezia % 9,65 jaitsi da gizonen artean eta % 4,53 emakumeen artean”.\nLurraldez lurralde, langabeziak Araban izan du beherakadarik handiena, % 2,1 jaitsi da-eta (443 langabe gutxiago). Gipuzkoan langabezia % 1,4 jaitsi da (495 langabe gutxiago) eta Bizkaian % 1,1 (825 langabe gutxiago).\nAzaroan 80.703 kontratazio egin dira Euskal Autonomia Erkidegoan, eta horietatik 6.068, hau da, % 7,52, mugagabeak izan dira. Joan den hilaren aldean, kontratazio bolumenak % 14,8 egin du behera. Kontratazioaren beherakada hori urtetik urterako saldoan ere islatu da, % 1,8 jaitsi da-eta. Alabaina, kontratatutako pertsona kopurua 2016ko azarokoa baino handiagoa izan da. “Datu horrek adierazten digu joan den urtean baino txandaketa txikiagoa izan dela eta, hortaz, kontratazioan kalitate handiagoa izan dela”, adierazi du Artolazabalek.\nUrteko lehen 11 hil hauetako kontratuen kopuru metatua joan den urteko hil berei dagokiena baino % 4,1 handiagoa da. Dena den, alor horretan azpimarratzekoa da kontratu mugagabeen kopuru metatuaren hazkundea % 12,85ekoa dela. Sailburuaren iritziz, “kalitate handiagoko kontratazioan ere aurrera egin dela nabarmentzen du horrek”.\nArtolazabal_eus_paro_04_11_... behera kargatu (500 KB)\nArtolazabal_Paro_Noviembre_... behera kargatu (700 KB)